**รายงานการประชุมสภาองค์การบริหารส่วนตำบลโพธิ์เก้าต้น**

**สมัยสามัญ สมัยที่ 1 ครั้งที่ 1 เมื่อวันพุธที่ 7 กุมภาพันธ์ พ.ศ.๒๕๖7**

**ณ ห้องประชุมสภาองค์การบริหารส่วนตำบลโพธิ์เก้าต้น**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ผู้มาประชุม ตำแหน่ง

1. นายวีระ ขุนเงิน ประธานสภาฯ
2. ว่าที่ร.ต.สมชาย ม่วงลอง รองประธานสภาฯ
3. นางปิยะธิดา อุทัยชัย สมาชิกหมู่ที่ ๑
4. นางเกณิกา พุ่มพวง สมาชิกหมู่ที่ ๒
5. นายธนาคาร ยอดวัน สมาชิกหมู่ที่ 3
6. นายอำนาจ โพธิ์อ่อน สมาชิกหมู่ที่ 4
7. นายสมปอง แจ้งแสงทอง สมาชิกหมู่ที่ 5
8. นางนพพร สุดสาระ สมาชิกหมู่ที่ 6
9. นายปรพล ป้อมนาค สมาชิกหมู่ที่ 7
10. นายปสกชัย ทองกร สมาชิกหมู่ที่ 10
11. นายลมัย ขันทองดี สมาชิกหมู่ที่ 11
12. นางสาวเบญจวรรณ คล้ายทรัพย์ สมาชิกหมู่ที่ 13

ผู้ลาประชุม

1. นางภัทรภรณ์ สืบศรี สมาชิกหมู่ที่ 8 (ลากิจ)

ผู้ขาดประชุม ไม่มี

ผู้เข้าร่วมประชุม ตำแหน่ง

1. นางสาวยุภา ผลเกตุ นายกองค์การบริหารส่วนตำบลโพธิ์เก้าต้น
2. นายสุวรรณ ลิ้มไพบูลย์ รองนายกองค์การบริหารส่วนตำบลโพธิ์เก้าต้น
3. นายสมบูรณ์ ก้านนาค รองนายกองค์การบริหารส่วนตำบลโพธิ์เก้าต้น
4. นายแดนชัย พลับเงิน เลขานุการองค์การบริหารส่วนตำบลโพธิ์เก้าต้น
5. ว่าที่ ร.ต. นิสิต ปัญญา ปลัดองค์การบริหารส่วนตำบลโพธิ์เก้าต้น
6. นางสาวสุภาพร ชินบุตร ผู้อำนวยการกองคลัง
7. สิบเอกหญิงนพรัตน์ ปัญญา หัวหน้าสำนักปลัด
8. นางสาวจารุวรรณ เชิดพงษ์สวัสดิ์ ผู้อำนวยการกองการศึกษาฯ
9. สิบเอกหญิงพิฐชญาณ์ จิรสวานนท์ ผู้อำนวยการกองสาธารณสุขฯ
10. นายสุวรรณ สุขคุ้ม ผู้อำนวยการกองช่าง
11. ร.ต.ภาณุพงศ์ พงษ์สถิตร์ อสม.หมู่ที่ 3
12. นายสัมพันธ์ สงวนใจ ประธานสภาวัฒนธรรรม
13. นางสมร ไสวพิมพ์ทอง ประธานอสม.หมู่ที่ 9
14. นางสาวนันทยา ศรีสุวรรณ์ อสม.หมู่ที่ 7
15. นางวนิดา โชคสกุล เลขานุการชมรมผู้สูงอายุ
16. นายสมเกียรติ เพ็ชร์สุขุม ผู้ใหญ่บ้านหมู่ที่ 12
17. นางสาวกลิ่นปทุม พวงมาลี ผู้ใหญ่บ้านหมู่ที่ 10
18. นางสุภาวดี ดาหวัน ประธานชมรมผู้สูงอายุ
19. นายปรีชา แสงไสว สารวัตรกำนัน
20. นายอัมพร ทรงอยู่ สารวัตรกำนัน
21. นายอมร นภาศรีส์ ผู้ใหญ่บ้านหมู่ที่ 1
22. นายมนัส เกตุเชื้อ กำนัน
23. นางชัญญา ผลเกตุ ผู้ช่วยเจ้าพนักงานธุรการ
24. นางสาวมณิสรา ดำรงพงษ์ นักประชาสัมพันธ์ชำนาญการ
25. นายวีระ เพ็ชรลิตร อปพร.
26. นายไพศาล ขุนเงิน เจ้าพนักงานป้องกันฯ
27. นางสาวลัดดา พรหมจารี นักทรัพยากรบุคคลชำนาญการ
28. นางภาขวัญ เชิงคีรี นักวิชาการตรวจสอบภายในชำนาญการ

 เมื่อครบองค์ประชุมแล้ว ปลัด องค์การบริหารส่วนตำบลโพธิ์เก้าต้น ในฐานะเลขานุการสภาฯ ได้เชิญสมาชิกสภาองค์การบริหารส่วนตำบลโพธิ์เก้าต้นทุกท่านเข้าห้องประชุมสภาองค์การบริหารส่วนตำบลโพธิ์เก้าต้นและกล่าวเชิญท่านประธานสภาฯ จุดธูปเทียนบูชาพระรัตนตรัย

เปิดประชุมเวลา 09.30 น.

**ระเบียบวาระที่ ๑ เรื่องประธานแจ้งให้ทราบ**

ประธานสภาฯ - เรียนท่านนายกองค์การบริหารส่วนตำบลโพธิ์เก้าต้น ท่านปลัดองค์การบริหารส่วนตำบลโพธิ์เก้าต้น ท่านสมาชิกสภา อบต.โพธิ์เก้าต้น ตลอดจนผู้เข้าร่วมประชุม ทุกท่าน กระผมนายวีระ ขุนเงิน ประธานสภาองค์การบริหารส่วนตำบลโพธิ์เก้าต้น กระผมขอแจ้งว่าในวันนี้เป็นการประชุมสภาฯ สมัยสามัญ สมัยที่ 1 ครั้งที่ 1 วันพุธที่ 7 กุมภาพันธ์ พ.ศ. ๒๕๖7 สำหรับการประชุมในครั้งนี้มีระเบียบวาระการประชุมดังนี้

 ระเบียบวาระที่ ๑ เรื่องประธานแจ้งให้ทราบ

 ระเบียบวาระที่ ๒ เรื่องรับรองรายงานการประชุมครั้งที่แล้ว ( สมัยสามัญ สมัยที่ 4 ครั้งที่ 1 เมื่อวันพุธที่ 15 พฤศจิกายน ๒๕๖6 )

 ระเบียบวาระที่ ๓ เรื่องเพื่อทราบ

3.1 เรื่องโครงการที่สอดคล้องกับยุทธศาสตร์จังหวัดประจำปี 2567 (จังหวัดสะอาด)

3.2 เรื่องการบริหารจัดการน้ำในช่วงฤดูแล้ง

3.3 เรื่อง “สุจริต โปร่งใส องค์การบริหารส่วนตำบลโพธิ์เก้าต้นใสสะอาด 2567” และ “งดรับ งดให้ ของขวัญ ของกำนัลทุกชนิดจากการปฏิบัติหน้าที่ (No Gift Poticy)

3.4 เรื่องขอความร่วมมือในการติดตั้งบ่อดักไขมันบำบัดน้ำเสียในครัวเรือนและสถานประกอบการริมแม่น้ำลพบุรี

3.5 เรื่องการรายงานผลการติดตามและประเมินผลแผนพัฒนาองค์การบริหารส่วนตำบลโพธิ์เก้าต้น ประจำปีงบประมาณ พ.ศ. 2566

 ระเบียบวาระที่ 4 เรื่องเพื่อพิจารณา

 4.1 เรื่องการพิจารณากำหนดสมัยประชุมสภาสมัยสามัญ ประจำปี 2566

4.2 เรื่องการพิจารณาถอนสภาพที่สาธารณประโยชน์สำหรับนำมาใช้ร่วมกัน (แปลงหนองเหนือสาธารณประโยชน์) เพิ่มเติม

ระเบียบวารที่ 5 เรื่องอื่นๆ

ที่ประชุม - รับทราบ

**ระเบียบวาระที่ ๒ เรื่องรับรองรายงานการประชุมครั้งที่แล้ว**

ประธานสภาฯ - สำหรับระเบียบวาระที่ ๒ คือ การรับรองรายงานการประชุมครั้งที่ผ่านมา ผมขอให้ท่านสมาชิกสภาองค์การบริหารส่วนตำบลโพธิ์เก้าต้น ได้ตรวจดูสำเนารายงานการประชุมครั้งที่แล้วคือ การประชุมสมัยสามัญ สมัยที่ 4 ครั้งที่ 1 เมื่อวันพุธที่ 15 พฤศจิกายน ๒๕๖6 ซึ่งได้แจกให้ทุกท่านแล้ว และท่านคงได้อ่านสำเนารายงานการประชุมแล้ว มีท่านใดจะแก้ไขเพิ่มเติมอีกหรือไม่ครับ

ที่ประชุม - ไม่มี

ประธานสภาฯ - ถ้าไม่มีผู้ใดขอแก้ไขและเพิ่มเติม ก็ถือว่าที่ประชุมมีมติเห็นชอบรับรอง รายงานการประชุมสภาฯ สมัยสามัญ สมัยที่ 4 ครั้งที่ 1 เมื่อวันพุธที่ 15 พฤศจิกายน ๒๕๖6 นะครับ

ที่ประชุม - รับทราบ

**ระเบียบวาระที่ ๓ เรื่องเพื่อทราบ**

**3.1 เรื่องโครงการที่สอดคล้องกับยุทธศาสตร์จังหวัดประจำปี 2567 (จังหวัดสะอาด)**

ประธานสภาฯ - สำหรับระเบียบวาระนี้ เป็นเรื่องโครงการที่สอดคล้องกับยุทธศาสตร์จังหวัดประจำปี 2567 (จังหวัดสะอาด) ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่องโครงการที่สอดคล้องกับยุทธศาสตร์จังหวัดประจำปี 2567 (จังหวัดสะอาด) ดิฉันขอมอบหมายให้ปลัด อบต. ชี้แจงแทนค่ะ

ปลัด อบต. - กราบเรียนท่านประธานสภาฯ ที่เคารพ ท่านสมาชิก อบต. ท่านนายกฯ และผู้เข้าร่วมประชุมทุกท่านครับผมขอชี้แจงแทนท่านนายกฯ ในระเบียบวาระนี้เป็นเรื่องโครงการที่สอดคล้องกับยุทธศาสตร์จังหวัดประจำปี 2567 (จังหวัดสะอาด) ผมขอชี้แจงว่าเนื่องจากจังหวัดลพบุรีได้กำหนดยุทธศาสตร์ในการพัฒนาจังหวัดเรา ในเรื่องของจังหวัดสะอาด ได้กำหนดให้องค์กรปกครองส่วนท้องถิ่นได้ดำเนินการให้สอดคล้องกับยุทธศาสตร์ของจังหวัด ซึ่งได้กำหนดกิจกรรมไว้ทั้งหมดประมาณ 6 กิจกรรมด้วยกัน คือ

1. กิจกรรมทำความสะอาดอาคาร สถานที่ ถนน คูคลอง พื้นที่สาธารณะ ซึ่งเราก็เริ่มดำเนินการแล้ว อย่างเช่น เมื่อครั้งที่ผ่านมาที่หมู่ที่ 7 เราได้ดำเนินการ ทำความสะอาดถนน หนทางในหมู่บ้าน เดือนต่อไปท่านนายกอาจจะประสานท่านสมาชิกสภา ท่านกำนัน ผู้ใหญ่บ้าน ผู้นำชุมชนว่าจะเป็นจุดใดที่เป็นหมู่บ้านของท่านก็หมุนเวียนกันไปในการทำความสะอาดทั้ง 13 หมู่บ้านของเรา
2. เรื่องการดำเนินกิจกรรมธนาคารขยะ ให้มีการซื้อ ขาย ลดจำนวนขยะที่ต้นทาง ก็ให้ทำเป็นธนาคารขยะขึ้นมา ซึ่งวันนี้ทางกองสาธารณสุขฯ ก็ได้ออกไปซื้อ ขายขยะประจำหมู่บ้าน หมู่ที่ 12 ก็ได้มีการริเริ่มในการจัดทำ แต่เขาก็อยากให้จัดตั้งเป็นกองทุนสวัสดิการ หรือกองทุนเงินออม ฯลฯ โดยมีเงินกองทุนที่มาจากเรื่องของขายแลกเปลี่ยนขยะ ก็ควรจะมีอย่างน้อยตำบลละ 1 กองทุน หรือถ้าครบทุกหมู่บ้านก็จะดี ก็เป็นนโยบายของจังหวัด
3. กิจกรรมเกี่ยวกับเรื่องของการจัดการบริหารขยะเป็นแนวคิดและแนวทางในการปฏิบัติเพื่อการใช้ทรัพยากรที่มีอยู่อย่างคุ้มค่า สามารถช่วยลดปริมาณขยะให้น้อยลง ด้วยการลดการใช้ การนำกลับมาใช้ซ้ำ และการนำขยะกลับมาใช้ใหม่ (Reduce Reuse and Recycle: 3Rs) โดยเริ่มต้นที่การใช้ให้น้อยลง ลดการใช้วัสดุ ผลิตภัณฑ์ ที่ก่อให้เกิดขยะเพื่อลดปริมาณขยะที่เกิดขึ้น (Reduce) การนำวัสดุ ผลิตภัณฑ์ที่ยังสามารถใช้งานได้ กลับมาใช้ซ้ำ (Reuse) และการนำวัสดุ ผลิตภัณฑ์ที่ใช้งานแล้วมาแปรรูป เพื่อนำกลับมาใช้ประโยชน์ใหม่ หรือ รีไซเคิล (Recycle)
4. การนำขยะเปียกลดโลกร้อนมาใช้ประโยชน์ในการส่งเสริมความมั่นคงทางอาหาร คือทุกบ้านที่มีเศษอาหารถ้านำมาทิ้งที่ถังขยะก็จะบูดเน่า และก็จะมีกลิ่นเหม็น รถขยะขององค์การบริหารส่วนตำบลเก็บขยะมาใส่รถขยะแล้ววิ่งไปตามทางน้ำก็อาจจะหยดเป็นทางไป จึงมีนโยบายตั้งแต่ปีก่อนแล้วในเรื่องของขยะเปียกลดโลกร้อน ให้มีการขุดฝังดินมีถังเจาะรู ถ้านำอาหารไปทิ้งก็จะทำให้เกิดปุ๋ยด้วยและสามารถที่จะนำไปใช้ในเรื่องของการปลูกผักในครัวเรือน การทำปุ๋ยหรือการทำกิจกรรมบ้านนี้มีรักปลูกผักกินเอง ทางมีผลผู้คนรักกัน ก็ลองไปคิดดู นะครับ เราอาจจะทำในหมู่บ้านของเราก็ได้เป็นตัวอย่าง และทางกองสาธารณสุขฯ หรือองค์การบริหารส่วนตำบลโพธิ์เก้าต้นเข้าไปมีส่วนร่วมในการช่วยเหลือหมู่บ้านของเราที่จะจัดกิจกรรมนี้ขึ้นมา
5. การเพิ่มพื้นที่สีเขียวในชุมชน ก็คือการปลูกต้นไม้ ไม้ดอกไม้ประดับ ต้นไม้ใหญ่ ต้นไม้ที่สร้างพื้นที่สีเขียวให้สวยงาม เพราะว่าการมีพื้นที่สีเขียวก็ทำให้อากาศดีขึ้น และก็เรื่องของการลดฝุ่นละออง หรือเป็นที่พักผ่อนหย่อนใจ เขาก็อยาก ให้ทุกหมู่บ้านกิจกรรมปลูกต้นไม่ด้วย ถ้าหมู่บ้านใดมีก็ให้แจ้งมานะครับ ทางองค์การบริหารส่วนตำบลโพธิ์เก้าต้น ท่านนายกก็คงจะไปร่วมด้วย เหมือนกับ ที่ชมรมผู้สูงอายุปลูกชะอมก็ถือว่าเป็นต้นไม้ก็ไปร่วมกันปลูก
6. การบันทึกข้อมูลในระบบสารสนเทศ อันนี้ก็เป็นเรื่องของเจ้าหน้าที่สาธารณสุขฯ ที่จะต้องดำเนินการ

รายละเอียดคร่าวๆ ก็เป็นเรื่องของยุทธศาสตร์พัฒนาจังหวัด จังหวัดสะอาดที่เราเกี่ยวข้องก็น่าจะ 5 ด้าน อีกด้านหนึ่งก็เป็นการบันทึกข้อมูล เพราะฉะนั้น 5 ด้าน ทางผู้นำชุมชนไม่ว่าจะเป็นท่านกำนัน ผู้ใหญ่บ้าน ท่านสมาชิกสภา หรือองค์การบริหารส่วนตำบลโพธิ์เก้าต้นเอง ถ้าคิดว่าเราจะทำให้หมู่บ้านของเราเมื่อใดก็อาจจะแจ้งท่านนายก ให้นำคนไปช่วยทำงานร่วมกันก็จะเป็นผลงานร่วมกันในการที่จะทำให้ตำบลเของเราพัฒนา ให้สอดคล้องกับยุทธศาสตร์จังหวัด จังหวัดสะอาด แจ้งให้ที่ประชุมได้รับทราบว่ามีกิจกรรมประมาณนี้นะครับ ถ้าท่านจะทำก็ประสานท่านนายกมานะครับ เรียนที่ประชุมเพื่อรับทราบครับ ขอบคุณครับ

ที่ประชุม - รับทราบ

 **3.2 เรื่องการบริหารจัดการน้ำในช่วงฤดูแล้ง**

ประธานสภาฯ - สำหรับระเบียบวาระนี้ เป็นเรื่องการการบริหารจัดการน้ำในช่วงฤดูแล้ง ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่องการบริหารจัดการน้ำในช่วงฤดูแล้ง เมื่อวานได้เข้าประชุมกับทางชลประทาน เขาก็มีกำหนดว่าจะผลันน้ำให้เราวันที่ 16 -20 กุมภาพันธ์ และจะปล่อยน้ำสายเดียวให้ให้ถึง ตำบลโก่งธนู ตำบลตะลุง และตำบลงิ้วราย ปิดทางน้ำแยกคลองทุกสายเพื่อให้น้ำไหลไปเส้นเดียว ส่วนองค์การบริหารส่วนตำบลโพธิ์เก้าต้นถ้าน้ำไม่พอจริงๆ เราอาจจะต้องใช้วิธีสูบน้ำเข้าหนองฟ้าลงมันเพื่อใชเผลิตน้ำประปาให้กับพี่น้องชาวตำบลโพธิ์เก้าต้น ถ้าหากเกิดภัยแล้งจริงก็คงต้องมาปรึกษากันเพื่อหาแนวทางในการช่วยเหลือประชาชน ซึ่งเราก็พอมีงบประมาณในการสนับสนุน ดิฉันขอมอบหมายให้ท่านปลัด อบต. ชี้แจงเพิ่มเติมค่ะ

ปลัด อบต. - กราบเรียนท่านประธานสภาฯ ที่เคารพ ท่านสมาชิก อบต. ท่านนายกฯ และผู้เข้าร่วมประชุมทุกท่านครับผมขอชี้แจงแทนท่านนายกฯ ในระเบียบวาระนี้เป็นเรื่องของการบริหารจัดการน้ำในช่วงฤดูแล้ง สืบเนื่องจากมีการประชุมของ กรมชลประทานร่วมกับผู้นำชุมชนและคณะบริหารจัดการน้ำระดับพื้นที่ เนื่องจากฤดูแล้งมีปัญหาเรื่องน้ำน้อยอยู่แล้ว การจัดสรรน้ำให้ทั่วถึงก็จะต้องทำกันอย่างไร เพราะว่าน้ำน้อยทำให้เกิดปัญหาเรื่องการส่งน้ำในพื้นที่ เพราะน้ำเป็นสิ่งจำเป็นในการอุปโภค บริโภค เรื่องของการผลิตน้ำประปา เรื่องการเกษตรก็สำคัญในเรื่องของความเป็นอยู่ความจำเป็นในชีวิต คณะกรรมการบริหารจัดการน้ำในพื้นที่ร่วมกับกรมชลประทานที่เกี่ยวข้องกับพื้นที่เรามีอยู่ 2 คลองชลประทานด้วยกัน คือคลอง 1 ขวา 21 ขวา และคลอง 21 ขวา เส้นหลังองค์การบริหารส่วนตำบลโพธิ์เก้าต้นไป วัดโคกหม้อ จึงได้มีการแบ่งปันการจัดสรรน้ำ ก็มีหลายตำบลด้วยกัน เช่นตำบลตะลุง ตำบลงิ้วราย ตำบลโก่งธนู ฯลฯ ทั้ง 2 คลองจึงบริหารจัดการน้ำโดยสลับกันเปิดน้ำฝั่งละ 10 วัน และ 10 วันนี้สายหลังองค์การบริหารส่วนตำบลโพธิ์เก้าต้นก็ต้องแบ่งไปทางหมู่ที่ 13 และตำบลโพธิ์ตรุ ตำบลท้ายตลาดด้วย 5 วัน คลองเส้นนี้มีคนใช้น้ำจำนวนมากที่จะใช้น้ำเพื่อพืชสวนครัวหรือใช้ผลิตน้ำประปาขององค์การบริหารส่วนตำบลโพธิ์เก้าต้น การบริหารในปีนี้แล้วทางชลประทานยังเติมน้ำเข้ามาได้ เพราะยังสลับเวรกันได้อยู่ แต่ไม่แน่ใจว่าจะมีน้ำได้ถึงเดือนใด ถ้าต้นทุนน้ำในแม่น้ำลพบุรียังพอมีอยู่บ้างที่จะผลิตน้ำประปาได้การใช้งบประมาณในการบริหารจัดการแก้ปัญหาของเราก็พอมี ไม่ว่าจะเป็นเงินสำรองจ่ายที่ตั้งไว้ซึ่งใช้ได้เลยไม่ต้องประกาศภัยพิบัติ เป็นอำนาจของนายกที่จะใช้ได้ตามความจำเป็นเหมาะสมและบรรเทาความเดือดร้อนของประชาชน ถ้าเงินไม่พอก็อาจจะใช้จ่ายขาดเงินสะสมได้ บางส่วนอาจจะต้องได้รับความเห็นชอบจากท่านสมาชิกสภาด้วย บางส่วนอาจจะเป็นอำนาจท่านนายก ที่เป็นความจำเป็นเร่งด่วนก็อาจจะใช้ได้ซึ่งตรงนี้เราก็มีเพียงพอ การแก้ปัญหาก็ได้คิดไว้แล้วส่วนหนึ่ง เพราะเราเคยเจอปัญหามาแล้ว 2-3 ปีซ้อน ช่วงที่ผมทำหน้าที่นายกอยู่ก็มีการสูบน้ำ ซึ่งเมื่อ 2-3 ปีที่ผ่านมาปัญหาภัยแล้งเราต้องตั้งเครื่องสูบน้ำตั้งแต่เดือนพฤศจิกายนไปเป็นเวลาหลายเดือน ซึ่งก็มีผลกระทบกันหมดแต่งบเราไม่เพียงพอ ผมก็ได้ไปขอท่านผู้ว่าราชการจังหวัดคนเก่าที่ย้ายไปจังหวัดพระนครศรีอยุธยา ท่านก็ได้มาช่วยเรา ส่วนหนึ่งใช้งบประมาณของป้องกันจังหวัดมาดำเนินการ ส่วนปีนี้งบประมาณของเราเองก็มีแต่ว่าจะมีน้ำจะให้เราแก้ปัญหาได้หรือไม่ ก็นำเรียนท่านนายกว่าประเด็นว่ามีน้ำมาเติมให้เราหรือไม่ ส่วนวัสดุอุปกรณ์ เครื่องสูบน้ำ น้ำมัน คนดูแลเราใช้งบประมาณได้อยู่แล้ว แต่ถ้าต้นทุนน้ำไม่มีมันก็ลำบากเหมือนกันแต่เขาคงไม่ปล่อยให้น้ำในแม่น้ำลพบุรีแห้ง เพราะต้องรักษาระบบนิเวศน์ สรุปคือเรามีงบประมาณเพียงพอที่จะแก้ไขปัญหา ก็อยากให้ทุกท่านสบายใจได้ส่วนเรื่องของน้ำประปาทางกองช่างก็ได้ทำเรื่อง โดยท่านนายกได้เสนองบประมาณไปแล้ว ประปาฝั่งหมู่ที่ 6 ที่เกิดความเสียหาย ก็ตัดท่อลงแล้ว ตอนนี้ก็ของบประมาณเพิ่มไปจำนวน 2,700,000 บาท ขอเงินอุดหนุนเฉพาะกิจปี 2558ไป ของหมู่ที่ 13 ก็ทำด้วย ถ้าโชคดีเราได้เงินอุดหนุนเฉพาะกิจประปามาแก้ไขปัญหาประปาก็คงจะดี แต่ถ้าไม่ได้จริงๆ ก็คงต้องใช้งบประมาณของเราในการแก้ปัญหานี้ ก็นำเรียนให้ที่ประชุมทราบว่าหน้าแล้งคงต้องช่วยกันประหยัดน้ำ อาจจะต้องวางแผนกันใหม่เรื่องการใช้น้ำโดยสิ้นเปลืองโดยไม่ได้ประโยชน์เท่าที่ควร ถ้าหากเกิดภัยแล้งขึ้นมาจริงๆ ก็อยากให้ผู้นำที่เข้าประชุมแห่งนี้ได้ประชาสัมพันธ์ในหมู่บ้านของเราว่าชลประทาน มีการบริหารจัดการน้ำแบบนี้ เพราะตำบลเรามีภาคเกษตรจำนวนมาก ส่วนขององค์การบริหารส่วนตำบล โพธิ์เก้าต้นก็จะเป็นเรื่องของการผลิตน้ำประปา ถ้าน้ำในหนองฟ้าลงมันไม่มีระบบการจ่ายน้ำประปาในการบริการประชาชนก็จะมีปัญหาทันที ก็นำเรียนให้ที่ประชุมได้รับทราบในเรื่องของการบริหารจัดการน้ำในช่วงฤดูแล้ง ขอบคุณครับ

ที่ประชุม - รับทราบ

 **๓.๓ เรื่อง”สุจริต โปร่งใส องค์การบริหารส่วนตำบลโพธิ์เก้าต้น ใสสะอาด 2567”และ”งดรับ งดให้ ของขวัญ ของกำนัลทุกชนิดจากการปฏิบัติหน้าที่ (No Gift Policy)**

ประธานสภาฯ - สำหรับระเบียบวาระนี้ เป็นเรื่อง”สุจริต โปร่งใส องค์การบริหารส่วนตำบลโพธิ์เก้าต้น ใสสะอาด 2567”และ”งดรับ งดให้ ของขวัญ ของกำนัลทุกชนิดจากการปฏิบัติหน้าที่ (No Gift Policy) ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่อง”สุจริต โปร่งใส องค์การบริหารส่วนตำบลโพธิ์เก้าต้น ใสสะอาด 2566”และ”งดรับ งดให้ ของขวัญ ของกำนัลทุกชนิดจากการปฏิบัติหน้าที่ (No Gift Policy) ตามมติคณะรัฐมนตรี ได้เห็นชอบแผนการปฏิรูปประเทศด้านการป้องกันและปราบปรามการทุจริตและประพฤติมิชอบ โดยกำหนดให้มีการขับเคลื่อนเพื่อดำเนินกิจกรรมปฏิรูปที่สำคัญ กิจกรรมปฏิรูปที่ 4 พัฒนาระบบราชการไทยให้โปร่งใส ไร้ผลประโยชน์ “ให้หน่วยงานของรัฐทุกหน่วยงานประกาศเป็นหน่วยงาน ที่เจ้าหน้าที่ของรัฐทุกคนไม่รับของขวัญและของกำนัลทุกชนิดจากการปฏิบัติหน้าที่ (No Gift Policy)”นั้น เพื่อขับเคลื่อนกิจกรรมการปฏิรูปตามแผนการปฏิรูปประเทศข้างต้น สร้างความโปร่งใสภายในหน่วยงาน สร้างค่านิยมในการปฏิบัติหน้าที่ และพึงปฏิบัติวัฒนธรรมสุจริตขององค์การบริหารส่วนตำบลโพธ์เก้าต้น จึงประกาศนโยบายให้ผู้บริหาร พนักงาน เจ้าหน้าที่ และบุคลากรในสังกัดทุกคนไม่รับของขวัญและของกำนัลทุกชนิดจากการปฏิบัติหน้าที่ (No Gift Policy) และให้ผู้บริหาร เจ้าหน้าที่ และบุคลากรในสังกัดทุกคนถือปฏิบัติตามนโยบายอย่างเคร่งครัดต่อไป

ที่ประชุม - รับทราบ

ปลัด อบต. - ขออนุญาตที่ประชุมครับ ในเรื่องของนโยบายงดรับ งดให้ ของขวัญ และของกำนัลทุกชนิด จากการปฏิบัติหน้าที่ เป็นส่วนหนึ่งของกิจกรรมในการที่จะประเมินเรื่องคุณธรรมและความโปร่งใสขององค์กรปกครองส่วนท้องถิ่น หรือองค์กรภาครัฐทั่วไป องค์กรภาครัฐ ส่วนราชการทุกส่วนจะถูกคณะกรรมการป้องกันและปราบปรามการทุจริตแห่งชาติ(ปปช.) ซึ่งมีคณะกรรมการประเมินในหน่วยงานภาครัฐในเรื่อง 3 ส่วนด้วยกัน

 1. คือปัจจัยภายในเขาจะประเมินเรื่องของเจ้าหน้าที่หรือผู้ที่ปฏิบัติงานในองค์กรนั้นว่าเขาจะมีความเป็นธรรม เรื่องของอยู่แล้วมีความสุข ฯลฯ เขามีตัวชี้วัดมา การประเมินของพวกเราที่ทำงานอยู่

2. ส่วนองค์กรนอกก็คือ ประเมินผู้มาใช้บริการของหน่วยงานหภาครัฐนั้น ก็จะมีเรื่องความพึงใจให้ระดับใด มีการเรียกรับผลประโยชน์หรือไม่ มีเรื่องของการลัดขั้นตอนช่วยเหลือพรรคพวกกันหรือไม่ ฯลฯ ก็จะเป็นแบบนี้เป็นการประเมินองค์กรภายนอก

3. การเปิดเผยข้อมูลข่าวสาร เช่น การมีส่วนร่วมจากภาคประชาชนเข้ามาจัดซื้อ จัดจ้าง เรื่องการทำงานต่างๆ มีการเปิดเผยข้อมูลจากเวปไซด์ หรือทำกิจกรรมเกี่ยวกับเรื่องของการป้องกันและดูแลไม่ให้เกิดการทุจริตในองค์กร

ก็มีการแข่งขันทั่วประเทศทุกองค์กรจะถูกประเมิน โครงการนี้ประมาณ 4-5 ปีที่แล้วเขาจัดลำดับเป็น ลำดับ AA ลำดับ A ลำดับ B ขององค์การบริหารโพธิ์เก้าต้นอยู่ในลำดับ AA ผมเคยไปรับรางวัลกับท่านประยุทธ์ จันทร์โอชา นายกรัฐมนตรี ครั้งต่อมา ก็ระดับจังหวัด ซึ่งองค์การบริหารส่วนตำบลโพธิ์เก้าต้นก็ผ่านเกณฑ์มาตลอด เขาก็คิดกิจกรรมให้เรื่องของนโยบาย งดรับ งดให้ ของขวัญ ของกำนัล ของจังหวัดเขาเริ่ม มีการประเมินแล้วตั้งแต่ปีใหม่มา และจะประกาศผลในช่วงเดือนกรกฎาคม-เดือนสิงหาคม ว่าผ่านเกณฑ์หรือไม่ ก็เป็นแนวทางทำงานของท้องถิ่น นำเรียนให้ที่ประชุมรับทราบว่าเรื่องนี้เป็นกิจกรรมย่อยของการประเมินคุณธรรมและความโปร่งใสของหน่วยงานภาครัฐหรือ ITA ขอบคุณครับ

ที่ประชุม - รับทราบ

 **๓.4 เรื่องการขอความร่วมมือในการติดตั้งบ่อดักไขมันบำบัดน้ำเสียในครัวเรือนและสถานประกอบการริมแม่น้ำลพบุรี**

ประธานสภาฯ - สำหรับระเบียบวาระนี้ เป็นเรื่องการขอความร่วมมือในการติดตั้งบ่อดักไขมันบำบัดน้ำเสียในครัวเรือนและสถานประกอบการริมแม่น้ำลพบุรี ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่องการขอความร่วมมือในการติดตั้งบ่อดักไขมันบำบัดน้ำเสียในครัวเรือนและสถานประกอบการ ริมแม่น้ำลพบุรี ก็ได้ให้ทางกองสาธารณสุขฯ ออกสำรวจแล้วว่าบ้านใดที่ยังไม่ติดตั้งบ่อดักไขมันก็ขอความร่วมมือให้เร่งติดตั้งบ่อดักไขมัน เนื่องจากทางจังหวัดลพบุรีได้มีนโยบายให้บ้านที่อยู่ริมแม่น้ำลพบุรีทำบ่อดักไขมันบำบัดน้ำเสียในครัวเรือนและสถานประกอบการริมแม่น้ำลพบุรี และให้รายงานทุกวันที่ 20 ของทุกเดือน

ที่ประชุม - รับทราบ

ปลัด อบต. - กราบเรียนท่านประธานสภาฯ ที่เคารพ ท่านสมาชิก อบต. ท่านนายกฯ และผู้เข้าร่วมประชุมทุกท่านครับผมขอชี้แจงแทนท่านนายกฯ ในระเบียบวาระนี้เป็นเรื่องการขอความร่วมมือในการติดตั้งบ่อดักไขมันบำบัดน้ำเสียในครัวเรือนและสถานประกอบการริมแม่น้ำลพบุรี เพิ่มเติมจากท่านนายกนะครับ เนื่องจากว่ากิจกรรมที่ขอความร่วมมือบ้านเรือนที่อยู่ริมแม่น้ำลพบุรีดำเนินการติดตั้งบ่อดักไขมันบำบัด น้ำเสียในครัวเรือนให้ครบทุกครัวเรือน เนื่องจากคณะกรรมการฟื้นฟูและแก้ไขปัญหาแหล่งน้ำในพื้นที่จังหวัดลพบุรี เขาได้กำหนดการพัฒนาแม่น้ำลพบุรีเป็นการเฉลิมพระเกียรติพระบาทสมเด็จพระเจ้าอยู่หัว ปีนี้เป็นปีมหามงคลเฉลิมพระชนมพรรษา 6 รอบ 7 พรรษา ซึ่งจังหวัดลพบุรีได้กำหนดกิจกรรมนี้ขึ้นมาเพราะฉะนั้นจึงขอความร่วมมือให้ท้องถิ่นได้ประชาสัมพันธ์ขอคววามร่วมมือบ้านเรือนที่อยู่ริมแม่น้ำลพบุรี ไม่ได้เจาะจงแต่ตำบลโพธิ์เก้าต้นนะครับ ยาวไปถึงตำบลโก่งธนู ตำบลตะลุง ฯลฯ ทุกตำบลต้องขอความร่วมมือ พ่อ แม่ พี่น้องประชาชนที่อยู่ริมแม่น้ำทำบ่อดักไขมันก่อนที่จะปล่อยลงแม่น้ำลพบุรี ซึ่งของตำบลเรากองสาธารณสุขฯ ได้สำรวจมาประมาณ 300 บ้านที่อยู่ติดริมแม่น้ำ ก็ถือว่าเยอะมากเพราะฉะนั้นฝากท่านกำนัน ผู้ใหญ่บ้าน ท่านสมาชิกสภา ช่วยกันประชาสัมพันธ์บ้านที่อยู่ริมแม่น้ำให้ทำบ่อดักไขมัน ซึ่งก็ทำไม่ได้ยุ่งยาก อาจจะขุดหลุมให้มันตกตะกอนไม่ให้ปล่อยตรงลงแม่น้ำ ซึ่งเขามีข้อมูลมาให้เป็นเลขที่บ้านที่อยู่ริมแม่น้ำมาด้วย ก็ฝากทุกท่านช่วยกันขับเคลื่อนด้วยนะครับเพราะเขาให้รายงานทุกวันที่ 20 ของทุกเดือน ฝากทุกท่านด้วยลองเข้าไปพูดคุยและก็ถ่ายภาพส่งภาพรายงานมาให้ท่านนายก หรือในกลุ่มของพวกเขาก็ได้ ว่าบ้านนี้ได้ดำเนินการแล้ว เดือนละ 10 หลังก็ยังดี จะได้เป็นผลงานของตำบลโพธิ์เก้าต้นในการที่จะร่วมโครงการเฉลิมพระเกียรติในหลวงที่ท่านครบ 6 รอบ 72 พรรษาในปีนี้ ก็นำเรียนสให้ที่ประชุมได้รับทราบและขอความร่วมมือเพิ่มเติมจากท่านนายกที่ได้พูดคุยไป จะได้รายงานทุกวันที่ 20 ของทุกเดือน ก็ฝากทุกท่านด้วยนะครับ ขอบคุณครับ

ที่ประชุม - รับทราบ

 **๓.5 เรื่องการรายงานผลการติดตามและประเมินผลแผนพัฒนาองค์การบริหารส่วนตำบลโพธิ์เก้าต้น ประจำปีงบประมาณ พ.ศ. 2566**

ประธานสภาฯ - สำหรับระเบียบวาระนี้ เป็นเรื่องเพื่อทราบเกี่ยวกับเรื่องการรายงานผลการติดตามและประเมินผลแผนพัฒนาองค์การบริหารส่วนตำบลโพธิ์เก้าต้น พ.ศ. 2566 ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านสมาชิกสภาองค์การบริหารส่วนตำบล โพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่องเกี่ยวกับเรื่อง การรายงานผลการติดตามและประเมินผลแผนพัฒนาองค์การบริหารส่วนตำบล โพธิ์เก้าต้น พ.ศ. 2566 ดิฉันขอมอบหมายให้ท่านปลัด อบต. ชี้แจงแทนค่ะ

ปลัดอบต. - กราบเรียนท่านประธานสภาฯ ที่เคารพ ท่านนายกองค์การบริหารส่วนตำบล โพธิ์เก้าต้น คณะผู้บริหาร ตลอดจนท่านสมาชิกสภา อบต. และผู้เข้าร่วมประชุม ทุกท่าน กระผมว่าที่ร้อยตรีนิสิต ปัญญา ปลัดองค์การบริหารตำบลโพธิ์เก้าต้น สำหรับระเบียบวาระนี้ในเรื่องการรายงานผลการติดตามและประเมินผลแผนพัฒนาองค์การบริหารส่วนตำบลโพธิ์เก้าต้น พ.ศ. 2566 จากการประชุมครั้งที่แล้วทุกท่านก็พอที่จะรับทราบว่าการจัดทำแผนพัฒนาฯ นั้นมีคณะจัดทำแผนทั้งหมด 3 คณะ 1. คณะกรรมการพัฒนาองค์การบริหารส่วนตำบลซึ่งท่านนายกฯ เป็นประธานและมีผมเป็นเลขานุการ และมีสัดส่วนของผู้ทรงคุณวุฒิ ตัวแทนสมาชิกสภาฯ ที่ท่านคัดเลือกกันไปแล้ว

 2. คณะกรรมการสนับสนุนการจัดทำแผนพัฒนาฯ มีผมเป็นประธาน หัวหน้าสำนักปลัดเป็นเลขานุการ และข้าราชการ ผู้อำนวยการกองต่างๆ เป็นกรรมการในการช่วยสนับสนุนในการจัดทำแผนพัฒนาฯ

 3. คณะติดตามและประเมินผลแผนพัฒนาฯ ซึ่งก็ได้คัดเลือกกันไปแล้ว ตัวแทนของสมาชิกสภาฯ และส่วนหนึ่งก็มีผู้ทรงคุณวุฒิและตัวแทนส่วนราชการ

 การรายงานการติดตามและประเมินผลแผนพัฒนาองค์การบริหารส่วนตำบล โพธิ์เก้าต้น ขอให้ทุกท่านดูรายละเอียดไปด้วยนะครับ ซึ่งตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่นพ.ศ.๒๕๔๘ แก้ไขเพิ่มเติมถึง (ฉบับที่ 3) พ.ศ.2561 และประกอบกับหนังสือกระทรวงมหาดไทย ที่ มท 0810.3/ว 6732 ลงวันที่ 6 พฤศจิกายน 2561 ตามข้อ 29 (3) และข้อ 30 (5)

ซึ่งการติดตามประเมินผลแผนพัฒนาองค์การบริหารส่วนตำบลโพธิ์เก้าต้น มีดังนี้

๑. กำหนดแนวทาง วิธีการในการติดตามและประเมินผลแผนพัฒนา

๒. ดำเนินการติดตามและประเมินผลแผนพัฒนาท้องถิ่น

๓.รายงานผลและเสนอความเห็นซึ่งได้จากการติดตามและประเมินผลแผนพัฒนาท้องถิ่นต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องถิ่น ในการนี้คณะกรรมการติดตามและประเมินผลแผนพัฒนาท้องถิ่นได้มีการประชุมเสร็จสิ้นเป็นที่เรียบร้อยแล้ว ซึ่งสามารถจำแนกตามยุทธศาสตร์การพัฒนาแผนฯ ทั้ง ๖ ด้าน ดังนี้

|  |  |  |
| --- | --- | --- |
| ยุทธศาสตร์ | โครงการที่ตั้งไว้ | โครงการที่ปฏิบัติได้ |
| ยุทธศาสตร์ที่ ๑การพัฒนาระบบสาธารณูปโภคพื้นฐาน ที่มีคุณภาพและเพียงพอ | 26 | 25 |
| ยุทธศาสตร์ที่ ๒การเจริญเติบโตทางเศรษฐกิจและการเกษตร | 6 | 3 |
| ยุทธศาสตร์ที่ ๓การพัฒนาสังคม คุณภาพชีวิตและความสงบเรียบร้อยของชุมชน | 25 | 21 |
| ยุทธศาสตร์ที่ ๔การพัฒนาการศึกษา ศาสนา ศิลปะ และวัฒนธรรม | 24 | 24 |
| ยุทธศาสตร์ที่ ๕เสริมสร้างการเมืองและการบริหารองค์การให้มีประสิทธิภาพ | 8 | 7 |
| ยุทธศาสตร์ที่ ๖การบริหารจัดการทรัพยากรธรรมชาติและสิ่งแวดล้อม | 11 | 11 |
| รวม | 100 | 91 |

สรุปผลการติดตามได้ดังนี้ ในแผนพัฒนาท้องถิ่นขององค์การบริหารส่วนตำบล โพธิ์เก้าต้น ปีงบประมาณ พ.ศ. ๒๕๖6 จำนวนโครงการทั้งสิ้น 100 โครงการ จำนวนโครงการที่ปฏิบัติจริง 91 โครงการ คิดเป็นร้อยละ ๙๐.00 เปอร์เซ็นต์ ท่านสามารถตรวจสอบเอกสารได้ที่ เวปไซต์ ขององค์การบริหารส่วนตำบล โพธิ์เก้าต้น บอร์ดประชาสัมพันธ์ขององค์การบริหารส่วนตำบลโพธิ์เก้าต้น และติดต่อที่งานนโยบายและแผนได้ครับ ขอบคุณครับ

ที่ประชุม - รับทราบ

**ระเบียบวาระที่ ๔ เรื่องเพื่อพิจารณา**

 **๔.1 เรื่องการพิจารณากำหนดสมัยประชุมสภาสมัยสามัญ ประจำปี 2567**

ประธานสภาฯ - ในระเบียบวาระนี้ เป็นการกำหนดสมัยประชุมสภาสมัยสามัญ ประจำปี ๒๕๖7 ขอเชิญท่านเลขานุการสภาฯ ได้ชี้แจงต่อที่ประชุมสภาฯ เรื่องการกำหนดสมัยประชุมสภาสมัยสามัญ ประจำปี ๒๕๖7 ขอเรียนเชิญครับ

เลขาฯสภาฯ - กราบเรียนท่านประธานสภาฯ ที่เคารพ ท่านสมาชิกสภา อบต. ตลอดจนผู้เข้าร่วมประชุมทุกท่านครับ สำหรับระเบียบวาระนี้เป็นเรื่องการพิจารณากำหนดสมัยประชุมสภาฯสมัยสามัญประจำปี ๒๕๖7 ซึ่งเป็นประจำทุกปี ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. ๒๕๔๗ และแก้ไขเพิ่มเติม ฉบับที่ ๒ พ.ศ. ๒๕๕๔ ในการประชุมสามัญประจำปีสมัยแรก ให้ประธานสภาฯ ปรึกษาหารือ กำหนดการประชุมสมัยสามัญประจำปีว่าจะมีกี่สมัย แต่ละสมัยในปีนั้นจะเริ่มเมื่อใด แต่ละสมัยในปีนั้นมีกำหนดกี่วันกับให้กำหนดเริ่มประชุมสมัยประชุมสามัญประจำปีสมัยแรกของปีถัดไปและมีกำหนดกี่วันจึงให้สมาชิกสภา อบต. ได้เสนอว่าในปี 2567 จะมีสมัยประชุมสมัยสามัญกี่สมัยซึ่งตามพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติม(ฉบับที่ 7) พ.ศ. ๒๕6๒ กำหนดว่าปีหนึ่งให้มีสมัยประชุมสามัญ 2 สมัยหรือหลายสมัยแล้วแต่สภาองค์การบริหารส่วนตำบลจะกำหนดแต่ต้องไม่เกิน ๔ สมัย วันเริ่มสมัยประชุมสามัญประจำปีให้สภาองค์การบริหารส่วนตำบลกำหนดและสมัยประชุมสมัยสามัญ สมัยหนึ่งให้มีกำหนดไม่เกิน ๑๕ วัน แต่ถ้าจะขยายเวลาออกไปอีกจะต้องได้รับอนุญาตจากนายอำเภอ แต่ถ้าเห็นว่าเป็นการจำเป็นเพื่อประโยชน์ขององค์การบริหารส่วนตำบล ประธานสภาฯ องค์การบริหารส่วนตำบล นายกองค์การบริหารส่วนตำบลหรือสมาชิกสภาองค์การบริหารส่วนตำบล จำนวนไม่น้อยกว่ากึ่งหนึ่งของจำนวนสมาชิกสภาองค์การบริหารส่วนตำบลทั้งหมดเท่าที่มีอยู่อาจทำคำร้องยื่นต่อนายอำเภอ ขอเปิดประชุมวิสามัญ ถ้าเห็นสมควรให้นายอำเภอเรียกประชุมวิสามัญได้ จึงขอให้ท่านสมาชิกสภาฯ ได้เสนอซึ่งในครั้งนี้เราถูกกำหนดเมื่อปีที่แล้วว่าสมัยแรกของปี 2567 คือวันที่ 5 – ๑9 กุมภาพันธ์ เพราะฉะนั้นสมัยแรกได้ถูกกำหนดไปแล้ว สมัยที่ 2 เราก็จะกำหนดกันในช่วงเดือนพฤษภาคม สมัยที่ 3 ช่วงเดือนสิงหาคมเพราะต้องพิจารณาข้อบัญญัติงบประมาณรายจ่ายประจำปี สมัยที่ 4 เดือนอาจจะขอขยับจากเดือนพฤศจิกายนเป็นเดือนธันวาคม และสมัยแรกของปีถัดไปในช่วงเดือนกุมภาพันธ์ ของปีต่อไป ในนามของเลขาฯ ก็ให้ข้อมูลก่อนที่สมาชิกสภาจะเสนอกำหนดวัน ขอเชิญท่านประธานสภาฯ ได้ปรึกษาหารือกับท่านสมาชิกสภาองค์การบริหารส่วนตำบล เพื่อมีข้อเสนอแนะต่างๆ ดำเนินการตามนี้ ขอขอบคุณครับ

ประธานสภาฯ - ผมขอเชิญสมาชิก อบต. เสนอว่าจะประชุมสมัยสามัญ ในปี ๒๕67 กันกี่สมัยและเมื่อใด รวมทั้งสมัยแรกของปีถัดไปด้วยครับ

ว่าที่ร.ต.สมชาย ม่วงลอง - กราบเรียนท่านประธานสภาฯ ท่านปลัด อบต. ท่านนายก อบต.โพธิ์เก้าต้น ท่านสมาชิกสภา อบต. และผู้เข้าร่วมประชุมทุกท่าน ฯ กระผม ว่าที่ร.ต.สมชาย ม่วงลอง สมาชิก อบต.หมู่ที่ 9 ขอเสนอให้มีสมัยประชุม ๔ สมัยในปี 2567 โดยกำหนดดังนี้

 สมัยแรกวันที่ 5 – ๑9 กุมภาพันธ์ 2567 ที่ได้กำหนดไว้แล้ว (ประชุมวันนี้)

 สมัยที่ ๒ วันที่ 9 – 23 พฤษภาคม 2567

 สมัยที่ ๓ วันที่ 9 – 23 สิงหาคม 2567

 สมัยที่ ๔ วันที่ 9 – 23 ธันวาคม 2567 และสมัยแรกของปี ๒๕68 คือ

 9 – 23 กุมภาพันธ์ ๒๕68 ครับ

ประธานสภาฯ - ขอมติรับรองด้วยครับ

นางภัทรภรณ์ สืบศรี - เรียนท่านประธานสภาฯ ดิฉัน นางภัทรภรณ์ สืบศรี สมาชิก อบต.หมู่ที่ 8 ขอรับรองค่ะ

นางนพพร สุดสาระ - เรียนท่านประธานสภาฯ ดิฉัน นางนพพร สุดสาระ สมาชิก อบต.หมู่ที่ 6 ขอรับรองค่ะ

ประธานสภาฯ - มีสมาชิกสภา อบต. จะเสนอเพิ่มเติมหรือเห็นเป็นอย่างอื่นหรือไม่ครับ ขอเชิญครับ

ที่ประชุม - ไม่มี

ประธานสภาฯ ถ้าไม่มี ถือว่ามติที่ประชุมให้กำหนดสมัยประชุมตามที่ท่าน ว่าที่ร.ต.สมชาย ม่วงลอง เสนอนะครับ ผมจะประกาศให้ประชาชนทราบต่อไป

ที่ประชุม - มติเป็นเอกฉันท์ ตามที่ท่าน ว่าที่ร.ต.สมชาย ม่วงลอง เสนอข้างต้น

ที่ประชุม - รับทราบ

**๔.2 เรื่องการพิจารณาถอนสภาพที่สาธารณประโยชน์สำหรับนำมาใช้ร่วมกัน(แปลงหนองเหนือสาธารณประโยชน์)เพิ่มเติม**

ประธานสภาฯ - ในระเบียบวาระนี้ เป็นเรื่องการพิจารณาการถอนสภาพที่สาธารณประโยชน์สำหรับนำมาใช้ร่วมกัน(แปลงหนองเหนือสาธารณประโยชน์) เพิ่มเติม ผมขอเชิญฝ่ายบริหารได้ชี้แจงต่อที่ประชุมสภาฯ ขอเรียนเชิญครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน สำหรับระเบียบวาระนี้เป็นเรื่องการพิจารณาการถอนสภาพที่สาธารณประโยชน์สำหรับนำมาใช้ร่วมกัน(แปลงหนองเหนือสาธารณประโยชน์) เพิ่มเติม ดิฉันขอมอบหมายให้ท่านปลัด อบต.ได้ชี้แจงแทนค่ะ

ปลัด อบต. - กราบเรียนท่านประธานสภาฯ ที่เคารพ ท่านสมาชิก อบต. และผู้เข้าร่วมประชุมทุกท่านครับ สำหรับระเบียบวาระนี้เป็นเรื่องการพิจารณาการถอนสภาพที่สาธารณประโยชน์สำหรับนำมาใช้ร่วมกัน(แปลงหนองเหนือสาธารณประโยชน์) เพิ่มเติม ผมขอพูดถึงความเป็นมาก่อนนะครับหนองเหนือสาธารณประโยชน์ก็คือ สวนอนุบาลลิงในปัจจุบันนี้และสภ.ท่าหินอีกส่วนหนึ่งที่มี 23 ไร่ สภ.ท่าหินแบ่งไปแล้วประมาณ 11 ไร่ สวนอนุบาลลิงหรือเรียกว่าโรงพยาบาลสัตว์ที่นำลิงมาทำหมัน ดูแลรักษาและสัตว์อื่นๆด้วย ซึ่งตอนแรกเทศบาลเมืองลพบุรีได้ขอใช้และเราได้อนุมัติเห็นชอบไปแล้ว แต่เรื่องงบประมาณรายจ่ายช่วงแรกจังหวัดเป็นผู้ดำเนินการ นำงบประมาณรายจ่ายมาครั้งแรกประมาณ 30 ล้านบาท ดำเนินการก่อสร้าง เสร็จแล้วมอบให้เทศบาลเมืองลพบุรีเป็นผู้ดูแลซึ่งก็ดูแลได้ส่วนหนึ่งคืออาคารสถานที่อยู่ข้าง สภ.ท่าหิน โดยนำลิงมาอนุบาลรักษาทำหมัน แต่ไม่ได้นำลิงมากักขังหรือว่าปล่อยตรงนี้นะครับ ก็ยังไม่แล้วเสร็จสมบูรณ์มากนักอาจจะมีการพัฒนาอีกหลายอย่างด้วยกัน ซึ่งทางเทศบาลเมืองลพบุรีได้มีหนังสือเมื่อวันที่ 16 ธันวาคม 2566 เรื่องแจ้งการถอนสภาพที่สาธารณประโยชน์สำหรับพลเมืองใช้ร่วมกัน ผมมาย้อนดูหนังสือเนื่องจากที่จังหวัดได้ทำหนังสือถึงเทศบาลเมืองลพบุรีว่าเดิมที่เราขอถอนสภาพไปแล้วและผ่านการแสดงความคิดเห็นที่ประชุมประชาคมไปแล้วอาจจะไม่ครอบคลุมตามระเบียบกระทรวงมหาดไทยว่าด้วยการปฏิบัติเกี่ยวกับการถอนสภาพและขึ้นทะเบียนและจัดหาผลประโยชน์ที่ดินของรัฐ ตามประมวลกฎหมายที่ดิน พ.ศ.2550 จึงขอให้เราขอความเห็นจากประชาชนเพิ่มเติมและให้นำมาเสนอสภาพิจารณาเห็นชอบเพิ่มเติมในประเด็นที่ว่าคนที่เคยใช้ประโยชน์ยังมีความจำเป็นอีกหรือไม่ หรือมีความเดือดร้อนหรือไม่ในการที่จะใช้ที่ดินส่วนนี้หลังจากที่ได้เห็นชอบไปแล้วสร้างสถานอนุบาลลิง ซึ่งอย่างที่ผมบอกเรามีอำนาจดูแลรักษาที่ดิน ไม่มีอำนาจใช้ที่ดิน มีคณะกรรมการของจังหวัดอยู่ที่จะพิจารณาว่าจะให้ใช้ ที่สาธารณประโยชน์หรือไม่นะครับ เราได้เคยประชุมสภาและทำประชาคมรับฟังความคิดเห็นไปแล้วไปเมื่อปี 2558 และสภาเราได้ประชุมเพิกถอนสภาพไปแล้วในการประชุมสภาสมัยวิสามัญสมัยที่ 2 ครั้งที่ 1 เมื่อวันศุกร์ที่ 3 เมษายน 2558 สมัยท่านประธานฮง วัฒนจันทร์ เป็นประธานสภา เพิ่มเติมประเด็นคือวันนั้นเราได้ถามแล้วคนที่เคยใช้ประโยชน์ไม่มีในภาพรวมเลย มีแต่คนที่มาทำนาแต่พอราชการต้องการทำประโยชน์เขาก็ถอนสภาพไปโดยตรงเพราะถือว่าเป็นการบุกรุกโดยปริยายอยู่ เราเคยถอนสภาพไปแล้วเมื่อวันที่ 3 เมษายน 2558 ซึ่งเราได้จัดประชาคมให้ประชาชนที่เคยใช้ประโยชน์แสดงความคิดเห็นเพิ่มเติมในวันที่ 30 มกราคม 2567 ที่ผ่านมาแล้ว ผู้ที่เคยใช้ประโยชน์ก็ไม่ได้คัดค้านใดๆ เห็นดีสนับสนุนด้วย แต่วันนี้ก็คือเป็นการเพิ่มเติมประเด็นเล็กน้อยที่อาจจะเข้าเรื่องระเบียบดังกล่าว และที่เกี่ยวข้องกับสภาก็คือเนื่องจากระเบียบข้อที่ 22 เขาบอกว่าที่ดินที่เป็นสาธารณประโยชน์ของแผ่นดินที่ราษฎรใช้ประโยชน์ร่วมกันหากการอนุญาตไม่ขัดต่อการใช้ประโยชน์ร่วมกันกับราษฎร ก็คือคนส่วนใหญ่ใช้กันจำนวนมากแล้วไปขออนุญาตแล้วมีคนคัดค้านมาอาจจะไม่สามารถดำเนินโครงการอนุบาลลิงได้ แต่ตอนนั้นไม่มีใครเข้าไปใช้ตรงนั้นหรือว่าใช้เพียงคนเดียวจึงไม่เข้าประเด็นการคัดค้านใดๆ สภาเราจึงเห็นชอบให้เพิกถอนไปตอนนั้นและได้ประชุมความคิดเห็นจากราษฎรในพื้นที่แล้ว ตอนนั้นเราก็รับฟังความคิดเห็นจากประชาชนแล้วในพื้นที่ว่าเขาไม่ได้ใช้ และเห็นดีด้วยในโครงการนี้ซึ่งสภาองค์การบริหารส่วนตำบลโพธิ์เก้าต้นพิจารณาเห็นชอบ รวมทั้งผู้มีอำนาจหน้าที่ดูแลตามกฎหมาย นายอำเภอเมืองลพบุรีอนุญาตด้วยและเสนอไปที่ผู้ว่าราชการจังหวัด เพราะฉะนั้นที่ต้องเกี่ยวข้องก็กับสภาก็คือระเบียบข้อ 22 (2) ที่ต้องให้สภาท้องถิ่นเห็นชอบด้วย หลังจากได้ผ่านที่ประชุมประชาชคมแสดงความคิดเห็นแล้ว เรียนเชิญท่านประธานสภาได้ดำเนินการต่อที่จะให้สมาชิก ได้อภิปราย เชิญท่านประธานครับ

ประธานสภาฯ - มีสมาชิกท่านใดจะอภิปรายหรือไม่ครับ

ที่ประชุม - ไม่มี

ประธานสภาฯ - ถ้าอย่างนั้นจะเป็นการขอความเห็นชอบ ผมขอให้เลขาฯ ตรวจสอบองค์ประชุมก่อนนะครับ

เลขานุการสภาฯ - ผมจะตรวจนับองค์ประชุมก่อนนะครับ สมาชิกจำนวน 12 คน รวมท่านประธานสภาฯ ตรวจนับแล้วครบองค์ประชุม ครับ

ประธานสภาฯ - ถ้าอย่างนั้นจะเป็นการขอความเห็น สมาชิกท่านใดเห็นชอบให้เพิกถอนสภาพที่สาธารณประโยชน์สำหรับพลเมืองนำมาใช้ร่วมกัน(แปลงหนองเหนือสาธารณประโยชน์) เพิ่มเติมเพื่อดำเนินการก่อสร้างสวนอนุบาลลิง ตามที่ท่านนายกองค์การบริหารส่วนตำบลโพธิ์เก้าต้นเสนอได้โปรดยกมือครับ

 ที่ประชุม - ที่ประชุมเห็นชอบจำนวน 12 คน เป็นเอกฉันท์เนื่องจากประธานสภาฯ เห็นชอบด้วย

ประธานสภาฯ - ก็ถือว่ามีมติเห็นชอบให้ถอนสภาพที่สาธารณประโยชน์สำหรับนำมาใช้ร่วมกัน(แปลงหนองเหนือสาธารณประโยชน์) เพิ่มเติม ตามรายละเอียดข้างต้นนะครับ โดยผมขอใช้สิทธิ์ออกเสียงด้วย โดยจะได้รายงานเทศบาลเมืองลพบุรีต่อไป

ที่ประชุม - รับทราบ

**ระเบียบวาระที่ ๕ เรื่องอื่นๆ**

ประธานสภาฯ - สำหรับระเบียบวาระอื่น ๆ นี้ มีสมาชิกท่านใด มีเรื่องที่จะเสนอปรึกษา หารือ ใน ที่ประชุมสภาฯ ครั้งนี้ผ่านไปยังคณะผู้บริหาร องค์การบริหารส่วนตำบลโพธิ์เก้าต้น ว่าหมู่บ้านที่ท่านรับผิดชอบนั้นมีปัญหาอะไรที่อยากจะเสนอในที่ประชุมสภาฯ แห่งนี้ ขอเรียนเชิญครับ

นายปสกชัย ทองกร - กราบเรียนท่านประธานสภาฯ ที่เคารพ ท่านนายกฯ ท่านปลัดอบต. ท่านสมาชิกสภา อบต. ตลอดจนผู้เข้าร่วมประชุมทุกท่าน กระผมนายปสกชัย ทองกร สมาชิกสภาหมู่ที่ 10 ครับ ผมมีเรื่องอยากถามเรื่องประปาของตำบลโพธิ์เก้าต้น ถ้าเรามีการดำเนินการ การเบิกจ่ายเงินสะสมนั้นจ่ายขาดได้เลยหรือไม่ครับ ถ้าเราจะดำเนินการเรื่องประปาของตำบล ผมอยากหารือกับท่านสมาชิกสภาว่าเราสมควรจะสนับสนุนเรื่องนี้หรือไม่ เพราะเราเคยได้ปรึกษากับท่านรองสุวรรณว่าจะดำเนินการต่อหรือไม่ รองสุวรรณก็ยังเห็นว่ายังไม่ได้ข้อสรุปอะไร อยากจะติดตามเรื่องประปาของตำบลครับ ขอบคุณครับ

ปลัด อบต. - เรียนท่านปสกชัย ทองกร ผู้เข้าร่วมประชุมทุกท่านครับ เรื่องประปาอย่างที่ผมนำเรียนไปในวาระที่เรื่องเพื่อทราบปัญหาภัยแล้ง ประปาเรามีที่องค์การบริหารส่วนตำบลโพธิ์เก้าต้น ที่ฝั่งทางหมู่ที่ 6 และประปาหมู่ที่ 13 ซึ่งปี 2568 เราได้นำเข้าแผนไปแล้วทั้ง 3 แห่ง และได้ขอเงินอุดหนุนเฉพาะกิจของกรมส่งเสริมการปกครองส่วนท้องถิ่นไป รวมทั้งสิ้น 3 แห่ง ประมาณ 7 ล้านกว่าบาท แต่ก็ปรึกษาหารือกันอยู่ว่าถ้ามันสามารถรอได้ถึงปี 2568 ถ้าเราโชคดีก็ได้งบในส่วนนั้นมันจะดี แต่ถ้าไปทำก่อนแล้วได้งบประมาณมาก็จะต้องคืนงบประมาณนั้นไปเพราะทำไม่ได้ นำเรียนก่อนว่าอยู่ในแผนพัฒนา และเสนอของบประมาณไปที่กรมส่งเสริมฯ แล้ว เพราะเขาให้เสนอไปภายในเดือนธันวาคม ทางกองช่างก็ได้เสนอไปแล้ว เพราะฉะนั้นก็รอลุ้นกันในปี 2568 ประปาทั้ง 3 แห่งจะได้พัฒนาระบบ ซึ่งผู้อำนวยการกองช่างก็ได้คิดไว้หมดในเรื่องการเปลี่ยนท่อเมน การพัฒนาระบบ เรื่องของการปรับปรุง ทั้ง 3 แห่งให้ดีเลย แต่ถ้าไม่ได้งบประมาณมาก็ต้องใช้การตั้งงบประมาณรายจ่ายของเราเอง หรือการจ่ายขาดเงินสะสม ถ้าเงินไม่พอก็ต้องพิจารณาตามลำดับขั้นของความจำเป็นที่อาจจะต้องตั้งจ่ายงบประมาณรายจ่ายในเรื่องของระเบียบนะครับ เพราะฉะนั้นเป็นลำดับว่าเข้าแผนพัฒนาแล้ว ของบประมาณแล้ว รอลุ้นปี 2568 ประมาณเดือนกันยายนก็จะทราบว่าเขาจัดสรรให้เราได้หรือไม่ได้ เขาจะแจ้งให้เราทราบเลย ถ้าไม่ได้จริงๆ อาจจะต้องใช้วิธีที่ผมบอก อาจจจะต้องจ่ายขาดเงินสะสมหรือโอนงบประมาณเหลือจ่ายที่หมดความจำเป็นมาทำเรื่องประปา คิดว่าน่าจะได้ทำในสมัยนี้ เพราะผมก็เห็นด้วยในเรื่องความจำเป็นเดือดร้อน ถ้าไม่มีน้ำใช้ก็เดือดร้อนกันหมด และน้ำก็ต้องมีคุณภาพด้วย รายละเอียดก็ประมาณนี้นะครับ อยู่ในกระบวนการของบประมาณไปหมดแล้ว และพร้อมที่จะรอเวลาเท่านั้นถ้าไม่ได้ก็มีขั้นตอนที่ 2 และขั้นตอนที่ 3 ที่จะทำในส่วนนี้นะครับ

นายปรพล ป้อมนาค - กราบเรียนท่านประธานสภาฯ ที่เคารพ ท่านนายกฯ ท่านปลัดอบต. ท่านสมาชิกสภา อบต. ตลอดจนผู้เข้าร่วมประชุมทุกท่าน กระผมว่าที่ นายปรพล ป้อมนาค สมาชิกสภา อบต.โพธิ์เก้าต้น หมู่ที่ 7 อยากปรึกษาเรื่องไดโว่สูบน้ำครับ ผมเป็นสมาชิกใหม่สมัยแรกที่ได้เข้ามา อยากจะสอบถามว่าที่ผ่านมาองค์การบริหารส่วนตำบลโพธิ์เก้าต้น มีนโยบายสูบน้ำให้กับชาวบ้านที่ประสบปัญหาน้ำท่วมขังในช่วงหน้าฝนหรือไม่ เพราะว่าชาวบ้านหมู่ที่ 7 จะมีพื้นที่ต่ำและมีปัญหาพื้นที่ที่ฟ้องร้องกันอยู่ จึงทำให้น้ำท่วมขังเข้ามาในบ้าน และก็มีอีกหลายหลังที่ไม่มีงบประมาณในการซื้อไดโว่ส่วนตัวเพื่อสูบน้ำช่วยเหลือตัวเองครับ ผมจึงอยากปรึกษาหารือว่าเรามีนโยบายหรือไม่ และที่ผมเคยขอร้องว่าให้ไปช่วยสูบคือเราไม่มีไดโว่ แต่ถ้ามีนโยบายช่วยเหลือก็อยากจะของบประมาณในการซื้อไดโว่เพื่อช่วยเหลือชาวบ้านครับ

 อีกเรื่องคือเราจะมีการแข่งกีฬาในองค์การบริหารส่วนตำบลโพธิ์เก้าต้นหรือไม่ครับ ผมอยากจะเล่นกีฬา ออกกำลังกาย และทำความรู้จักกับพนักงานในองค์การบริหารส่วนตำบลโพธิ์เก้าต้นให้มากกว่านี้ครับ ขอบคุณครับ

นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน การช่วยเหลือน้ำท่วมถ้าหลังคาเดียวก็อยากให้ช่วยเหลือตัวเองไปก่อน แต่ถ้าท่วมหลายๆหลังคาเรือน และเดือดร้อนกันเป็น 10 หลังคาเรือน ทางองค์การบริหารส่วนตำบลโพธิ์เก้าต้นก็จะสนับสนุนช่วยเหลือตลอดอยู่แล้ว ก็ชี้แจงให้เขาทราบด้วยว่าถ้าท่วมเพียงหลังคาเดียวเราไม่สามารถที่จะไปช่วยเหลือได้

ที่ประชุม - รับทราบ

นายปรพล ป้อมนาค - กราบเรียนท่านประธานสภาฯ ที่เคารพ ท่านนายกฯ ท่านปลัดอบต. ท่านสมาชิกสภา อบต. ตลอดจนผู้เข้าร่วมประชุมทุกท่าน แต่มีบ้านอยู่หลังหนึ่งที่ด้านหลังเขาเป็นที่สาธารณประโยชน์และท่อมันตัน เพราะมีท่อประปาอยู่ เคยขุดมาแล้วครั้งหนึ่งแต่ตอนนี้ก็ยังตันอยู่ น้ำก็จะไหลเข้าบ้านหลังนั้น และบ้านหลังนั้นมีผู้ป่วยติดเตียงด้วยครับ

ปลัด อบต. - กราบเรียนท่านประธานสภาฯ ที่เคารพ ท่านสมาชิก อบต. และผู้เข้าร่วมประชุมทุกท่านครับ ฟังจากปัญหาต้องหาสาเหตุก่อน สาเหตุว่าเวลาฝนตกแล้วน้ำมันจะระบายออกทางไหนได้และเรามีวิธีการหรือไม่ ฝากผู้อำนวยการกองช่างไปสำรวจดูนะครับ แล้วมาปรึกษาหาทางออกกัน การซื้อไดโว่นั้นไม่ยากเพราะเรามีงบประมาณอยู่แล้ว แต่ว่ามันเป็นการแก้ปัญหาที่ปลายเหตุ ผมมองว่าน่าจะหาทางแก้ไขด้วยการหาทางระบายน้ำเวลาฝนตกหนักน้ำสามารถระบายไปทางไหนได้บ้างติดที่ใด ก็คล้ายๆกับหมู่ที่ 12 ติดขัดตรงที่จะมีการบุกรุกทางหลวงแผ่นดิน ถ้ามีทางอื่นที่ทำโครงการ เช่นวางท่อระบายน้ำหาทางให้น้ำระบายออกไปทางไหนได้ ก็จะแก้ปัญหาได้ทั้งหมด ท่านปรพล ก็พาผู้อำนวยการกองช่าง ผู้ใหญ่บ้านหรือท่านนายกไปดูว่ามันมีทางออกทางไหนได้ แล้วนำมาเข้าแผนพัฒนาและทำเป็นโครงการของหมู่ที่ 7 ในการที่จะระบายน้ำออกไป

 ส่วนเรื่องกีฬาก็ตั้งไว้ในข้อบัญญัติแล้วก็รอว่าจะกำหนดทำเมื่อไร ก็มีงบประมาณอยู่ ท่านนายกก็อาจจะสั่งการให้กองการศึกษาจัดทำโครงการต่อไป

ที่ประชุม - รับทราบ

ประธานสภาฯ - มีท่านใดจะเสนอเรื่องอื่นอีกหรือไม่ครับ

นางปิยะธิดา อุทัยชัย - กราบเรียนท่านประธานสภาฯ ท่านนายก อบต.โพธิ์เก้าต้น ท่านปลัด อบต. ท่านสมาชิก อบต. และผู้เข้าร่วมประชุมทุกท่าน ฯ ดิฉัน นางปิยะธิดา อุทัยชัย สมาชิก อบต.หมู่ที่ ๑ จะปรึกษาเรื่องถนนที่ข้ามสะพานวัดสำราญมาเลี้ยวขวา เส้นนี้ถือเป็นเส้นหลัก ถนนเส้นนี้พื้นที่ไม่เท่ากันทำให้มีอุบัติเหตุเกิดขึ้นบ่อย และเป็นถนนที่เด็กเล็กใช้สัญจรเพราะมีโรงเรียนอนุบาลเย็นศิระ ผู้ปกครองก็จะใช้เส้นนี้ในการรับ-ส่งบุตรหลาน ถ้ามีงบประมาณเหลือก็อยากให้ซ่อมแซมถนนเส้นนี้ให้ด้วยค่ะ เพราะว่าขอมาตั้งแต่แรกแล้วยังไม่ได้ซ่อมแซมให้ ทางกองช่างได้ออกไปสำรวจแล้วแต่ยังไม่ได้ดำเนินการให้เลย ก็ฝากไว้ด้วยนะคะ

 อีกเส้นหนึ่งเส้นข้างทางรถไฟที่ออกไปทางทุ่งนา เส้นนี้จะมีปัญหาเวลาฝนตก ชาวนาจะเดือดร้อนมากถนนเป็นหลุมเป็นบ่อ และก็มืดมากด้วย ถ้ามีงบประมาณก็อยากจะขอให้นำหินคลุกไปลงก่อนก็ได้และก็ขอไฟฟ้าด้วยค่ะ ขอบคุณค่ะ

 นายก อบต. - เรียนท่านประธานสภาที่เคารพ ท่านปลัดฯ ท่านสมาชิกสภาองค์การบริหารส่วนตำบลโพธิ์เก้าต้น ผู้ทรงเกียรติทุกท่าน เดี๋ยวคงให้ผู้อำนวยการกองช่างออกไปสำรวจให้เพื่อดำเนินการต่อไปนะคะ

ที่ประชุม - รับทราบ

ประธานสภาฯ - มีท่านใดจะเสนอเรื่องอื่นอีกหรือไม่ครับ

ว่าที่ร.ต.สมชาย ม่วงลอง - กราบเรียนท่านประธานสภาฯ ท่านปลัด อบต. ท่านนายก อบต.โพธิ์เก้าต้น ท่านสมาชิกสภา อบต. และผู้เข้าร่วมประชุมทุกท่าน ฯ กระผม ว่าที่ร.ต.สมชาย ม่วงลอง สมาชิก อบต.หมู่ที่ 9 มีเรื่องที่จะปรึกษาหารือและสอบถามในส่วนของคณะผู้บริหารผ่านประธานสภา ประเด็นแรกที่สมาชิกสภาหมู่ที่ 7 ได้พูดถึงประเด็นการช่วยเหลือการเกิดอุทุกภัยน้ำท่วมที่ผ่านมา คือจำได้ว่าบ้านที่ท่านปรพลได้กล่าวมามันมีปัญหาเรื่องของระบบการระบายน้ำแต่จริงๆแล้วถ้าเหนือจากบ้านหลังนี้ตรงที่มันมีทางระบายแต่เป็นทางระบายระดับสูงคือมันเป็นแยกโพธิ์เก้าต้น คือถ้าเราสูบน้ำจากบ้านนี้ไปใส่บ้านข้างๆก็ไม่ได้เพราะจะมีปัญหา บ้านนี้ต้องสูบน้ำแล้วเอาไปใส่ท่อระบายน้ำที่จะวิ่งลงแม่น้ำลพบุรีจะมีทางระบายน้ำ แต่โครงการเขาผมไม่แน่ใจว่าเขาจะทำท่อหรือไม่ แต่ถ้าเบื้องต้นถ้าปีนี้เรายังไม่ได้ทำก็ ผมอยากจะเสนอว่าประเด็นหลักสำคัญของเราก็คือเครื่องมือขององค์การบริหารส่วนตำบลโพธิ์เก้าต้นอาจจะทรุดโทรมไปตามกาลเวลาอย่างที่ท่านปลัดได้ชี้แจงไปเบื้องต้นก็อยากจะฝากว่าถ้าเกิดอุทกภัยก็จะลดภาระเจ้าหน้าที่ฝ่ายป้องกันฯ ฝ่ายกองช่าง ฝ่ายสำนักปลัดลงไป โดยที่สมาชิกสภาอาจจะไปยืมเครื่องมือไปช่วยสูบให้บ้านที่น้ำท่วมเพียง 1-2 หลังคาเรือนหรือเวิ้งน้อยๆ ถ้าเรามีเครื่องมือบริการ ก็จะลดแรงปะทะกับชาวบ้านได้ ก็ฝากคณะผู้บริหารพิจารณาจัดซื้อ จัดจ้าง วัสดุครุภัณฑ์อย่างที่ท่านปลัดได้กล่าวว่าเอาเข้าข้อบัญญัติงบประมาณรายจ่ายที่เราจะมีการประชุมพิจารณาข้อบัญญัติงบประมาณรายจ่ายเพื่อนำเอาเครื่องมือเหล่านี้เข้าไปในสภา เราจะได้ช่วยเหลือชาวบ้านได้ประเด็นที่ 1

 ประเด็นที่ 2 พูดถึงเรื่องประปาพอดีเมื่อสักครู่ท่านสมาชิกสภาหมู่ที่ 10 ได้กล่าวมานั้น ผมเองได้มองเห็นประเด็นปัญหาภาพรวมที่ท่านเสนอในที่ประชุม เมื่อประมาณ 1-2 เดือนที่ผ่านมา ปัญหาของเราก็คือหมู่ที่ 5 และหมู่ที่ 6 ที่เป็นประปาระบบบาดาลที่ชำรุดแต่ก็ได้แก้ไขไปเบื้องต้นแล้ว ผมเองก็ไม่ทราบพื้นที่แต่เห็นลงในกลุ่มไลน์ว่าประปาเกิดปัญหา และคิดว่าฝ่ายบริหารคงจะดำเนินการไปแล้วแต่ระบบยั้งยืนเป็นอย่างไรผมไม่แน่ใจ ผมคิดว่าตรงนี้น่าจะเป็นประเด็นสำคัญที่ชาวบ้านได้รับความเดือดร้อนเรื่องของประปาเป็นเรื่องสำคัญมากทุกหมู่ เพราะว่าน้ำเป็นสิ่งสำคัญมากสำหรับการอุปโภคและบริโภค จึงมองว่าจุดที่เกิดปัญหาเราดำเนินการอย่างไร และแก้ไขอย่างไร แล้วตอนนี้เราช่วยเหลือชาวบ้านที่อยู่ในระแวกนั้นอย่างไร ถ้าในระยะยาวอย่างที่ท่านปสกชัย ได้กล่าวถึงเรื่องระบบประปา ผมก็เห็นด้วยว่าตอนนี้อย่างที่ท่านปลัดอบต. ได้ของบเงินอุดหนุนเฉพาะกิจไปก็เป็นส่วนดีผมก็มีความเห็นสอดคล้องเช่นกันว่าเราอาจจะต้องมาพิจารณาวางแผนว่าถ้าหากไม่ได้งบประมาณอย่างที่ท่านปลัดอบต.กล่าว ผมก็มีความคิดว่าเราน่าจะโอนงบประมาณโอนขาดเงินสะสมที่เรามี ก็ถือว่าเป็นเรื่องสำคัญเพราะว่าปัญหาความเดือดร้อนเรื่องน้ำอุปโภค บริโภค ของชาวบ้านนั้นสำคัญมาก ก็ฝากท่านประธานสภา คณะผู้บริหาร ท่านนายก ท่านรองนายก ท่านปลัด ลองนำปัญหานี้ผมว่าเป็นวาระแห่งตำบลว่าเรื่องน้ำ เรื่องประปาผมว่าถึงเวลาที่เราจำเป็นต้องช่วยกันเรื่องวางระบบ เราอาจจะต้องมองในเรื่องนี้กันให้มากขึ้น ก็ฝากด้วยนะครับ

 อีกเรื่องเมื่อวานผมได้ยินชาวบ้านเขาถามเรื่องการติดตั้งบ่อดักไขมันบำบัดน้ำเสีย ว่าทางองค์การบริหารส่วนตำบลจะไปติดตั้งให้หรืออย่างไร 2.บ่อบำบัดน้ำเสียมันเป็นอย่างไร แล้วต้องติดตั้งเลยหรือไม่มีค่าใช้จ่ายเท่าไร ก็จึงได้ตอบเขาไปว่าเขาขอความร่วมมือบ้านที่อยู่ริมแม่น้ำลพบุรี สิ่งที่ผมพูดประเด็นนี้ก็อยากจะฝากว่าผมจับประเด็นได้ว่าพอเจ้าหน้าที่เราลงไปพอเราลงไปประชาสัมพันธ์หรือการสื่อสารกับชาวบ้านต้องสื่อสารให้เข้าใจ เพราะ1.ชาวบ้านเขาไม่รู้จักบ่อดักไขมันจากที่ผมเอามาพูดในประเด็นนี้ 2.เขาเข้าใจว่าองค์การบริหารส่วนตำบลจะไปติดตั้งให้เขาหรือไม่หรือว่าเขาต้องซื้อเอง และ 3.เขาจะต้องติดตั้งอย่างไร ผมจึงนำประเด็นนี้ฝากกลับไปว่าการลงประชาสัมพันธ์รายละเอียดชี้แจงให้ชาวบ้านเข้าใจหรือการสื่อสารอาจจะมีประเด็นที่ชาวบ้านไม่เข้าใจ แต่ผมก็ตอบไปแล้วว่าทางองค์การบริหารส่วนตำบล โพธิ์เก้าต้นเขาไม่ได้ติดตั้งให้แต่เขาแนะนำขอความร่วมมือ ฝากท่านปลัด อบต. ด้วยว่าถ้าหากเจ้าหน้าที่เราลงไปประชาสัมพันธ์ก็อาจจะต้องชี้แจงรายละเอียดให้ชัดเจนด้วยครับ

 เรื่องสุดท้ายอาจจะเป็นถนนเชื่อมต่อระหว่างหมู่ที่ 9 กับหมู่ที่ 10 ผมขออนุญาต ผู้อำนวยการกองช่างว่าในส่วนถนนเชื่อมต่อที่บ้านนายกแตน ผมเคยตามเรื่องให้ ครั้งหนึ่งที่เคยคุยกับสำนักชลประทานที่ 10 ผมขอเขาเรื่องแบบของถนนเรา 4 เมตร แต่ในแบบของการขออนุญาตของชลประทานระหว่างเชื่อมต่อระหว่าง หมู่ที่ 9 กับหมู่ที่ 10 ต้องเป็นแบบ 5 เมตร ซึ่งมันไม่ตรงกับแบบของชลประทาน ผมไปที่ชลประทานที่ 10 และก็ได้ทิ้งช่วงไปนานไม่ตามเรื่อง ผมขอหนังสือนำส่งที่เราเคยส่งไปก็ขอให้ผู้อำนวยการกองช่างส่งไลน์ให้ผมใหม่ครับ และผมจะตามเรื่องให้ใหม่ ขอบคุณครับ

ปลัด อบต. - ก็ขอบคุณอาจารย์สมชายที่มีข้อเสนอ เรื่องประปาไม่ต้องห่วงนะครับ เพราะคิดไว้แล้วว่าจะดำเนินการ ก็คือคุยกับท่านนายกว่าถ้าหากไม่ได้งบประมาณจากกรมฯ ก็จะใช้วิธีการใด เช่นตั้งงบประมาณเอง จ่ายขาดเงินสะสม หรือโอนงบประมาณ เพราะอย่างไรก็ต้องทำ ผมมีเรื่อง 2 เรื่อง

 เรื่องที่ 1. คือขอแนะนำนักทรัพยากรบุคคลที่มาใหม่แทนน้องธนากร

น.ส.ลัดดา พรหมจารี - กราบเรียนท่านประธานสภาฯ ท่านนายก อบต.โพธิ์เก้าต้น ท่านปลัด อบต. ท่านสมาชิก อบต. และผู้เข้าร่วมประชุมทุกท่าน ฯ ดิฉัน นางสาวลัดดา พรหมจารี ตำแหน่งนักทรัพยากรบุคคลชำนาญการ ชื่อเล่นดาค่ะ

ปลัด อบต. เรื่องที่ 2. ผู้อำนวยการกองสาธารณสุขฯ ฝากเรื่องไว้ กราบเรียนท่านนายกครับ เรื่องการเลื่อนการฉีดวัคซีนพิษสุนัขบ้า ทำหมันสุนัขและแมวไปก่อน เนื่องจากปัญหาเรื่องวัคซีน และปัญหาเรื่องของห่วงเวลาด้วย อาจจะเลื่อนไปเดือนเมษายน แต่เดือนมีนาคมถึงเดือนสิงหาคม เขาให้ฉีดวัคซีนฟรีได้ตลอด ฝากท่านสมาชิกสภา ท่านกำนัน ผู้ใหญ่บ้านได้ประชาสัมพันธ์ด้วย เราจะมีการฉีดวัคซีน รณรงค์ทำหมันสุนัข แมว ฯลฯ ฟรีกันทุกปี ตอนแรกกำหนดไว้อาทิตย์หน้าแต่ขอเลื่อนไปก่อนโดยยังไม่มีกำหนดและจะแจ้งให้ทราบอีกครั้งหนึ่ง

ที่ประชุม - รับทราบ

ประธานสภาฯ - มีท่านใดจะเสนอเรื่องอื่นอีกหรือไม่ครับ

จ.ส.อ.สุดเขตร์ สุขเหลือ - กราบเรียนท่านประธานสภาฯ ท่านปลัด อบต. ท่านนายก อบต.โพธิ์เก้าต้น ท่านสมาชิกสภา อบต. และผู้เข้าร่วมประชุมทุกท่าน ฯ กระผม จ.ส.อ.สุดเขตร์ สุขเหลือ นักพัฒนาชุมชนชำนาญการ ผมมีเรื่องแจ้งให้ทราบผมได้แจกเอกสารให้ทุกหมู่แล้ว ในเอกสารให้กรอกประวัติผู้พิการและให้ผู้พิการเซ็นต์ชื่อ ถ้าเซ็นชื่อไม่ได้ให้พิมพ์ลายนิ้วมือ และให้แนบสำเนาบัตรประชาชน สำเนาบัตรผู้พิการ สำเนาทะเบียนบ้าน และรูปถ่ายผู้พิการ ด้านหลังให้ติ๊กความต้องการอุปกรณ์ของผู้พิการ และส่งเอกสารให้ผมภายในวันที่ 8 กุมภาพันธ์ 2657 ถ้าหมู่ใดมีผู้พิการเกินจากเอกสารที่ผมแจกให้มาขอเพิ่มได้จากผมนะครับ ขอบคุณครับ

ประชุม - รับทราบ

ประธานสภาฯ - มีท่านใดจะเสนอเรื่องอื่นอีกหรือไม่ครับ

ประธานสภาฯ - ถ้าไม่มี ผมขอขอบคุณทุกท่านที่ได้ให้ความสำคัญในการประชุมสภาองค์การบริหาร ส่วนตำบลโพธิ์เก้าต้น และต้องขอบคุณที่ท่านได้สละเวลามาร่วมประชุมในวันนี้ ในโอกาสนี้ก็ขอปิดการประชุมสภาฯ สมัยสามัญ สมัยที่ 1 ครั้งที่ ๑ ขอขอบคุณครับ

เลิกประชุม 12.30 น.

คณะกรรมการตรวจรายงานการประชุมได้ตรวจแล้วถูกต้อง

ลงชื่อ........................................ประธานกรรมการตรวจรายงานการประชุม

 (นางนพพร สุดสาระ)

ลงชื่อ.........................................กรรมการตรวจรายงานการประชุม

 (นางปิยะธิดา อุทัยชัย)

ลงชื่อ ....................................กรรมการตรวจรายงานการประชุม

 (นายปรพล ป้อมนาค)

 (ลงชื่อ) ว่าที่ร้อยตรี ผู้จดบันทึกการประชุม

 (นิสิต ปัญญา)

 เลขานุการสภาองค์การบริหารส่วนตำบลโพธิ์เก้าต้น

(ลงชื่อ)

 (นายวีระ ขุนเงิน)

 ประธานสภาองค์การบริหารส่วนตำบลโพธิ์เก้าต้น